**Մարզպետի տեղակալ Լևոն Սարգսյանը մասնակցել է <<Միասին ապրել, միասին սովորել. որակյալ ներառական կրթություն ստանալու երեխայի իրավունքը>> ծրագրի համակարգող խորհրդի նիստին 26.09.2017թ.**

Սեպտեմբերի 26-ին Տավուշի մարզպետարանում տեղի ունեցավ <<Միասին ապրել, միասին սովորել. որակյալ ներառական կրթություն ստանալու երեխայի իրավունքը>> ծրագրի համակարգող խորհրդի նիստը, որը վարում էր Տավուշի մարզպետի տեղակալ Լևոն Սարգսյանը: Մասնակցում էին <<Հույսի կամուրջ>> հասարակական կազմակերպության ղեկավար Սուսաննա Թադևոսյանը, <<Առաքելություն Արևելք>> կազմակերպության, Տավուշի մարզպետարանի համապատասխան վարչությունների, <<Հույսի կամուրջի>> տարածքային կենտրոնների ներկայացուցիչները:   
<<Միասին ապրել, միասին սովորել>> ծրագիրը Տավուշի մարզում գործում է 2009 թվականից, այն իրականացվել է <<Հույսի կամուրջ>> ՀԿ-ի, <<Առաքելություն Արևելք>> կազմակերպության, ՀՀ Տավուշի մարզպետարանի և ՀՀ ԿԳՆ-ի միջև կնքված փոխըմբռնման հուշագրի հիման վրա: Ծրագրի նպատակն էր նպաստել հաշմանդամություն ունեցող երեխաների որակյալ ներառական կրթություն ստանալու իրացմանը: Ողջունելով նիստի մասնակիցներին, մարզպետի տեղակալ Լևոն Սարգսյանը նշեց, որ ամբողջ թիմով, բոլոր այն օղակներով, մարզպետարան, հասարակական կազմակերպություններ, դպրոցներ, որոնք ընդգրկված են եղել ծրագրի իրականացման որևէ փուլում, արդյունավետ ճանապարհ են անցել: Արդյունքներն այնքան դրական են, որ Տավուշի մարզի մոդելը դարձել է օրինակելի մյուս մարզերի համար և հիմք է ծառայել համընդհանուր ներառական կրթության համար: Լևոն Սարգսյանը հույս հայտնեց, որ այսուհետ նույնպես, երբ տեղի է ունեցել երեխայի կարիքների գնահատման ամբողջ համակարգի ապակենտրոնացում, և այն արդեն իրականացվելու է <<Հույսի կամուրջի>> տարածքային կենտրոնների միջոցով, կշարունակվի նույն թիմային կազմակերպված աշխատանքը: